Publication: Magyar Közlöny
Issue: MK-1998-110 (Year: 1998, Number: 110)
Era: 1990-2004
Section: Az Országos Választási Bizottság a választási eljárásról szóló 1997. évi C. törvény 34. §-a (2) bekezdésének j) pontja
Paragraph Index: 976

a) A Magyar Köztársaság Kormánya lemond azon szabadságukat (eltávozásukat) töltő magyar MFO tagok mentességéről, akik alaposan gyanúsíthatók azzal, hogy — az izraeli szabadságuk/eltávozásuk ideje alatt — olyan bűncselekményeket követtek el, amelyek 3 évnél súlyosabb szabadságvesztéssel vagy halálbüntetéssel büntetendők. A Magyar Köztársaság Kormánya lemond továbbá azon szabadságukat (eltávozásukat) töltő magyar MFO tagok mentességéről is, akik alaposan gyanúsíthatók azzal, hogy — az izraeli szabadságuk (eltávozásuk) ideje alatt — az 5733-1973. számú Veszélyes Drogok Szabályzatában (új kiadás) meghatározott drogok, személyes felhasználás céljából történő, birtoklásának bűncselekményét követték el. A mentességről való lemondás olyan mértékig terjed, amely szükséges ahhoz, hogy az izraeli hatóságok a nyomozás lefolytatása végett — a vonatkozó jogi előírásoknak megfelelően — ezeket a gyanúsított személyeket őrizetbe vehessék. Az alkalmazandó jogszabályok értelmében az az időtartam ameddig az izraeli hatóságok a gyanúsított személyeket fogva tarthatják, nem haladhatja meg a 48 órát. Ez alól kivétel az az eset, amikor a letartóztatást egy arra hatáskörrel/illetékességgel rendelkező bíróság rendeli el olyan meghallgatás után, ahol jelen lehet a gyanúsított jogi képviselője is. Az izraeli hatóságok csak különleges körülmények között és az izraeli főügyész személyes jóváhagyásával kérvényezhetik a 7 napot meghaladó fogvatartás — bírósági határozat útján történő — engedélyezését. A főügyész ilyen bírósági határozat kérvényezésére vonatkozó szándékáról — legalább 24 órával azelőtt, hogy a legfőbb ügyész a bírósági határozatot kérvényezné — az izraeli hatóságok értesítik az MFO Főigazgatóját és a Magyar Köztársaság Kormánya kijelölt képviselőjét. A Magyar Köztársaság Kormánya által kifejezni kívánt bármely véleményt, kívánságot a főügyész tudomására kell hozni abból a célból, hogy a főügyész ezeket is figyelembe vehesse. A jelen bekezdés értelmében — kivéve azt az esetet, amikor az eljárás az alábbi b) bekezdés szerint történik — történt letartóztatást követően, az izraeli hatóság átadja az ilyen gyanúsított személyek őrizetét az MFO hatóságoknak. A gyanúsított átadása abból a célból történik, hogy a nyomozás és tárgyalás — a Jegyzőkönyvben foglaltaknak megfelelően — a nemzeti jog előírásainak megfelelően történhessen. Ezen gyanúsított személyek őrizetének az MFO részére történő átadását követően — a Jegyzőkönyv Függeléke 11. bekezdésének megfelelően — a Magyar Köztársaság Kormánya tájékoztatja az izraeli hatóságokat a gyanúsított személyekkel szemben lefolytatott eljárás eredményéről. NEMZETKÖZI SZERZŐDÉSEK VI. rész 1998/110. szám

Source: https://magyarkozlony.hu/hivatalos-lapok/1650f0f6939e2828ba8d92e15d5c87c8829083c8/dokumentumok/72d23f23bbd2d044fa50b787ae1cb540a021f77f/letoltes